ועדת הכספים, כנסת 20, פרוטוקול מספר 1032, 2018-05-08 10:00

משה גפני: בוקר טוב.

משה גפני: אני מתכבד לפתוח את ישיבת הוועדה.

משה גפני: על סדר-היום: הצעת חוק מיסוי מקרקעין (שבח ורכישה) (תיקון – דירת מגורים יחידה), התשע"ז-2018, של חבר הכנסת אורי מקלב.

משה גפני: אני וחבר הכנסת יעקב אשר הצטרפנו.

משה גפני: אנחנו אישרנו את זה כאן בוועדה.

משה גפני: האמת שלא היה צריך חוק.

משה גפני: אם רשות המיסים היתה יותר חברתית ויותר נמצאת בעניין אז היה מספיק שתהיה חוות דעת, שאם למישהו אין שתי דירות, או בצורה שמופיעה בחוק, שהיתה לו דירה והוא רכש דירה אחרת כדי להחליף ובינתיים הוא לא קיבל את הדירה השנייה.

משה גפני: הוא עדיין עם דירה אחת, הוא לא צריך לשלם מס רכישה גבוה.

משה גפני: גם אני וגם חבר הכנסת מקלב קיבלנו הרבה פניות בנושא הזה והצענו, שגם אם זה יהיה הפוך, שאדם קנה דירה והדירה לא מוכנות מסיבות שלא הוא אשם בהן והוא בעצם מתגלגל ממקום למקום ואז הוא קנה דירה אחרת.

משה גפני: היא בעצם הדירה השנייה אבל למעשה היא דירה ראשונה כי הוא לא קיבל את הדירה ההיא.

משה גפני: העיקרון הוא אותו עיקרון.

משה גפני: היות ודיברנו עם רשות המיסים ועם משרד האוצר יכול להיות שנגיע להסכמה.

משה גפני: בישיבה הזאת אני מבקש לנסות להגיע להסכמה.

משה גפני: לכן אני מבקש להחזיר את הדיון מחדש על-אף שהצבענו בישיבה הקודמת.

משה גפני: בעצם היינו יכולים להביא את זה למליאת הכנסת אבל אני רוצה לעשות את זה בהסכמה.

משה גפני: אני לא יודע אם אנחנו בעידן של הסכמות עם משרד האוצר.

מיקי לוי: עם רשות המיסים כן.

משה גפני: עם רשות המיסים כן.

מיקי לוי: עם אגף התקציבים לא.

משה גפני: בסדר, אני לא יודע, אמרתי שאני לא יודע.

משה גפני: אני לא מעביר ביקורת.

משה גפני: מן הדין בחוקים מהסוג הזה, שצריכה להיות הסכמה בין רשות המיסים לבין ועדת הכספים.

משה גפני: אין לנו עניין ללכת על הראש שלהם ואין להם עניין ללכת על הראש שלנו.

משה גפני: יש להם עניין לעשות את מה שטוב.

משה גפני: לכן אני מבקש להחזיר את זה לדיון בוועדה.

משה גפני: נקיים את הדיון אם לא נגיע להסכמה אז נצביע כמו שהצבענו בפעם הקודמת.

משה גפני: אם נגיע להסכמה נצביע על ההסכמה.

משה גפני: אני רוצה להגיע להסכמה.

משה גפני: אני מודיע שאני מבקש להגיע להסכמה.

משה גפני: שר האוצר אמר אתמול בכנס של המלונאים, שהוא עושה כל מאמץ לפתור את הבעיה של התשלום הרטרואקטיבי של המסעדנים ושל המלונאים.

משה גפני: אז התקשרו אלי.

משה גפני: אמרתי שלא הבנתי, זה לא כל-כך מחלחל למשרד והרי שר האוצר אמר.

עודד פורר: שיבוא לאחד מהדיונים שאנחנו מקיימים.

משה גפני: כן, בשבוע הבא יש דיון, בבקשה.

משה גפני: אני אשמח, אני אברך אותו ממש.

עודד פורר: אני מציע שבעקבות דבריו אולי שהוועדה תזמין אותו פורמלית.

משה גפני: בסדר, אני אדבר איתו.

אורי מקלב: אדוני היושב ראש, צריך לציין שנעשתה הכנה להסכמות.

משה גפני: כן, דיברנו איתם ישבנו איתם.

משה גפני: רבותיי, בקשה לדיון מחדש בהצעת חוק מיסוי מקרקעין.

משה גפני: מי בעד להעביר את זה חזרה לדיון מחודש ירים את ידו?

משה גפני: מי נגד?

משה גפני: מי נמנע?

משה גפני: בעד – רוב

משה גפני: נמנעים – אין

משה גפני: פה אחד אנחנו מחזירים את זה חזרה לוועדה.

משה גפני: יש לכם מה לומר בעניין הזה?

משה גפני: ישבנו, מה התשובות שלכם?

עודד פורר: אולי תפרטו את ההסכמות?

שגית אפיק: אני רוצה להגיד שני דברים.

שגית אפיק: אני חושב שכשהגענו כבר למצב של חקיקה, גם רשות המיסים וגם אגף תקציבים חשבו שנכון יותר ללכת בדרך של פרשנות ונוהל משלהם, אבל זה כבר היה קצת מאוחר מידי.

שגית אפיק: אני חושבת שאמרת את זה בישיבה הקודמת.

משה גפני: מה שביקשנו לפני זמן רב הם הסכימו עכשיו.

שני מנדל לאופר: אגף תקציבים לא היה בעסק.

שגית אפיק: אגף תקציבים לא היה בעסק, רשות המיסים.

משה גפני: מה אגף התקציבים?

שני מנדל לאופר: הנושא לא הובא לשולחנו לפני החקיקה.

משה גפני: הבנתי, בסדר.

שגית אפיק: במסגרת פגישות שקיימנו אז באמת ניסינו להגיע לחקיקה שתפתור גם את כל הבעיות של רוכשים שנמצאות על הפרק, מפניות שהגיעו לחבר הכנסת גפני ולחבר הכנסת מקלב.

שגית אפיק: רצינו גם להתייחס לעניין מתוך היבט כללי יותר צופה פני עתיד.

שגית אפיק: ההסכמות שהגענו עליהן הן, שרוכש שהדירה שרכש בקבוצת הרכישה ובנייתה לא החלה בתוך 4 שנים, או שבתוך 4 שנים נוצר עיכוב מהותי בתהליך הבנייה או בקצב ההתקדמות של הבנייה בקבוצת הרכישה, או שאחרי 6.5 שנים לא הושלמה הבנייה של הדירה בקבוצת הרכישה, בכל אחד מהמקרים הוא יהיה רשאי לקנות דירה.

שגית אפיק: אם הוא קנה דירה נוספת בתוך התקופות האלה, 4 שנים או 6.5 שנים, הוא יהיה רשאי בעצם לקבל פטור ממס רכישה כאילו הוא עשה חילופין בדירות.

עודד פורר: כמה שנים?

שגית אפיק: 4 שנים אם לא התחילה הבנייה.

גיא גולדמן: צריכות לחלוף 4 שנים עד למועד רכישת הדירה החדשה.

גיא גולדמן: אם חלפו 4 שנים ולא החלה הבנייה של דירה בקבוצת רכישה, אז הוא יהיה זכאי להקלה הזאת.

גיא גולדמן: או, אם היה עיכוב מהותי אחר, לפי שיקול דעתו של המנהל, זה גם בחלוף 4 השנים.

גיא גולדמן: אם לא היה עיכוב מהותי וחלפו 6.5 שנים ועדיין לא נמסרה הדירה בקבוצת הרכישה, אז גם תינתן ההקלה.

גיא גולדמן: זה ללא שיקול דעת של המנהל.

גיא גולדמן: אבל בשלב הראשון צריכות לחלוף 4 שנים.

משה גפני: מה שיקול הדעת של המנהל?

גיא גולדמן: אם יש עיכוב מהותי שלא קשור לבנייה.

שגית אפיק: עשינו הגדרה לעיכוב מהותי.

עודד פורר: למה קבעתם 4 ולא 3?

שגית אפיק: אני אסביר.

שגית אפיק: אנחנו נתנו הגדרה לעיכוב.

שגית אפיק: אנחנו קבענו הגדרה בחקיקה לעיכוב מהותי.

שגית אפיק: עיכוב מהותי, מטבע הדברים, זה לא מונח שהוא חד משמעותי כמו האם הוא קיבל את המפתחות של הדירה.

שגית אפיק: זה משהו שהוא בסוף באמת נתון לפרשנות.

שגית אפיק: לכן גיא אומר שזה יהיה שיקול דעת של פקיד שומה.

משה גפני: מה זה עיכוב מהותי?

גיא גולדמן: עיכובים שלא קשורים לבנייה, כי לגבי הבנייה כבר יש חזקה בחוק שאם לא החלה הבנייה - - -

משה גפני: מה למשל?

משה גפני: תן לי דוגמה של עיכוב מהותי.

גיא גולדמן: התחילה כבר הבנייה ומאיזו סיבה נתקע הפרויקט.

שגית אפיק: אני אתן לך דוגמאות מפניות שהגיעו: אבד הליווי הבנקאי מסיבות שונות, היזם הפסיד.

מיקי לוי: פשיטת רגל של הקבלן או של היזם.

משה גפני: זה נקרא עיכוב מאותי?

שגית אפיק: כן.

שגית אפיק: אנחנו מדברים גם על קצב.

שגית אפיק: השתדלנו להגדיר את ההגדרה של עיכוב מהותי.

מיקי לוי: זה לא משנה כי היא הכניסה את זה למשבצת של זמן.

מיקי לוי: זה יעזור.

מיקי לוי: נגיד שהם לא קיבלו את המהותי, אז יש מלבן של זמן או משבצת של זמן שתפתור את זה.

מיקי לוי: אמרת עד 6.5?

משה גפני: כן, 4 ו-6.5.

מיקי לוי: זה עושה שכל.

מיקי לוי: אתם מסכימים?

שגית אפיק: אם תחליטו להוציא נוהל או חוזר לפקידי השומה, שבו תנחו אותם איך לפרש עיכוב מהותי, נרצה לראות את זה לפני קריאה שנייה ושלישית.

שגית אפיק: החששות של חברי הכנסת ביחס להגדרת עיכוב מהותי וביחס למה צריך לקרות אחרי 4 שנים, זה גם יהיה מונח בפנינו ונוכל לדעת שאנחנו בפרשנות אחידה.

שגית אפיק: מקובל עליכם?

גיא גולדמן: מקובל.

משה גפני: חבר הכנסת מקלב.

אורי מקלב: קבוצת רכישה שקנתה אצל ענבל אור, למשל.

אורי מקלב: לא צריך לקחת 4 שנים כדי לדעת שהפרויקטים התפרקו ולא יצא מזה שום דבר.

אורי מקלב: המנהל יכול לתת גם פחות מארבע שנים.

אורי מקלב: לא צריך לחכות ארבע שנים.

משה גפני: אני מבקש שתקשיבו לחבר הכנסת מקלב.

משה גפני: הוא מביא דוגמאות בהן אנחנו לא צריכים לחכות 4 שנים.

משה גפני: תחזור על הדוגמאות כדי שגם גיא ישמע.

אורי מקלב: שם אני מצפה ממנהל, שגם אם לא עברו 4 שנים מאז שאדם קנה את הדירה שלו, למנהל חובה להתערב.

אורי מקלב: אני יכול להביא דוגמאות אחרות.

שי אהרנוביץ': הייתי עד לאחרונה מנהל מס שבח נתניה.

שי אהרנוביץ': אני אתן דוגמה.

שי אהרנוביץ': קבוצת רכישה של קנדה ישראל באזור של צומת מורשה.

שי אהרנוביץ': בהתחלה זה הוגדר כדירה בקבוצות רכישה.

שי אהרנוביץ': היות והרשות המקומית עיריית רמת השרון מתנגדת לאישור תב"ע בגלל היעדר מחלף, הפרויקט נעצר ולדעתי לא יהיו שם דירות.

שגית אפיק: פה זה ברור שזה עיכוב מהותי.

שי אהרנוביץ': זאת סיטואציה שגם אם בן אדם קנה לפני שנתיים אני תיקנתי לו.

שי אהרנוביץ': לקחנו את התיקים ותיקנו.

מיקי לוי: אפשר להכניס משהו בעניין הזה?

שי אהרנוביץ': אין צורך.

שי אהרנוביץ': שם תיקנו את זה.

מיקי לוי: לא, גם אחרי שנתיים ולא לחכות ל-4.5.

מיקי לוי: ברמת השרון לא יבנו כלום, לא יעזור.

שי אהרנוביץ': את זה יכולתי לתקן מכוח החוק הקיים.

משה גפני: מיקי, העיכוב המהותי לא מדבר על השנים.

משה גפני: אתה אמרת קודם נכון.

משה גפני: אין הגדרות.

משה גפני: עברו ארבע שנים ותמונת המצב היא שלא התחילו לבנות, זאת עובדה.

משה גפני: יש כאלה שאחרי שנה אתה יודע שיש עיכוב מהותי.

משה גפני: ולא נגיע לבנייה גם בארבע שנים.

משה גפני: נכון?

משה גפני: אז לא מחכים?

שי אהרנוביץ': בזה אני לא מחכה, אני מתקן לבד.

שגית אפיק: זה גם יהיה כתוב בנוהל שלכם.

שי אהרנוביץ': תיקנתי 300 שומות כאלה וחזרנו לקרקע.

גיא גולדמן: כן.

אורי מקלב: יש דוגמה שהתחילו לבנות וגילו קברים.

שגית אפיק: שם לא התחילה הבנייה.

שגית אפיק: זה גם מקרה ייחודי שהדברים ברורים בו.

שגית אפיק: לא התחילה הבנייה כי התגלו קברים.

אורי מקלב: יכול להיות שבמגרש שלם התחילה בנייה.

אורי מקלב: למשל, ארבעה מתחמים במגשר אחד.

אורי מקלב: בניין אחד כבר התחיל ובבניין השני גילו קברים ואז הפרויקט נעצר.

אורי מקלב: זה משליך על כל הקבוצה.

אורי מקלב: אז נכנסים לעיכובים להרבה שנים.

אורי מקלב: לא צריך להגיע לארבע שנים.

אורי מקלב: אנחנו התווכחנו בעניין הזה מכיוון שבעינינו ובפרקטיקה היום, גם קבוצת רכישה שלא התחילה אחרי שנתיים, משהו לא בסדר.

אורי מקלב: אמרנו שנלך כמעט למקרה הקיצון.

אורי מקלב: ארבע שנים זה זמן שאם קבוצת רכישה לא התחילה, אין ספק שמשהו קורה.

אורי מקלב: יכול להיות מצב שהתחילו בנייה אבל בשלב מסוים יש עיכוב מהותי.

אורי מקלב: מה קורה ויש שלד?

משה גפני: למה זה התעכב?

אורי מקלב: בגלל שזה התעכב, מישהו מעל בכסף.

מיקי לוי: אז הוא אמר שהוא מבין את העיכוב המהותי.

מיקי לוי: אגב, במקרה של הקברים אין שום בעיה, נרים 40 ס"מ על-פי ההלכה את היסודות והכול בסדר.

מיקי לוי: כמפקד מחוז בעיריית ירושלים מול שער יפו, הכביש שאתה עולה למנהרה מוגבה ב-60 ס"מ.

מיקי לוי: היו לי שם מהומות ואמרתי שאני הפוסק.

אורי מקלב: אבל בגילה, כשיש דבר כזה ואין סיכוי, מי ישלם 6 מיליון דולר?

משה גפני: אורי, הנושא ברור.

שי אהרנוביץ': אני רוצה להסביר עוד פעם כדי להרגיע את הוועדה.

שי אהרנוביץ': החוק מתייחס לארבע שנים.

שי אהרנוביץ': בתוך ארבע שנים, נניח שקיבלתי פרויקט ואני רואה שלפני שנתיים זה נרכש, הוגדר כדירה בקבוצת רכישה ואחרי שנתיים הפרויקט נתקע, כמו, למשל, באזור צומת מורשה.

שי אהרנוביץ': בסיטואציה כזאת אנחנו כבר לבד, מכוח החוק הקיים, מתקנים.

שי אהרנוביץ': מי שקנה אז קנה קרקע ולא קנה דירה.

שי אהרנוביץ': לא צריך לחוקק את זה, אנחנו עושים את זה יום ביומו.

שי אהרנוביץ': גם עוד לא עברו ארבע שנים ואין התיישנות שומה ודברים כאלה.

שי אהרנוביץ': לכן אין צורך.

שי אהרנוביץ': זה כבר קיים היום בחוק ואנחנו עושים את זה.

שי אהרנוביץ': מעבר לארבע שנים תהיה לנו את ה חקיקה הזאת.

משה גפני: אנחנו מדברים עכשיו על הקריאה הראשונה ואני מקווה שאנחנו מגיעים להסכמה.

משה גפני: לקראת הקריאה השנייה והשלישית תראו לנו את החוזר, נראה מה אתם מוציאים.

שגית אפיק: דברים מהסוג הזה צריכים להיות כתובים בו.

שגית אפיק: אז זה ייתן תמונה שלמה לוועדה וגם ייתן קצת יותר ודאות לקבוצות רכישה.

שי אהרנוביץ': בסדר גמור.

שי אהרנוביץ': אני רוצה לומר לוועדה שהרבה פעמים אנשים שרוכשים בקבוצת רכישה מאוד רוצים להגדיר את זה כדירה כי חבל להם לשלם מס רכישה על-פי קרקע.

שי אהרנוביץ': ככה השומות העצמיות מוגשות.

שי אהרנוביץ': צריך לזכור שלמי שאין את הסיווג זה חוזר לקרקע.

משה גפני: אתם צריכים להסביר את זה היטב, כשהציבור יידע על מה מדובר.

מיקי לוי: התחלתי אחרי ארבע שנים ושלושה חודשים.

מיקי לוי: זה בניין של 8 קומות בקבוצת רכישה .

מיקי לוי: הוא לא ייקח שנתיים וחצי בנייה.

מיקי לוי: איפה שיקול הדעת?

משה גפני: לא הבנתי את המקרה.

מיקי לוי: אני התחלתי את הבניה אחרי ארבע שנים.

מיקי לוי: זה אומר שאחרי 6.5 שנים אני צריך למכור כי אם אני לא מוכר - - -

שי אהרנוביץ': לא, לא קיבלת את החזקה בדירה.

שי אהרנוביץ': אנחנו מדברים על גמר הבנייה.

מיקי לוי: סגור, רק בקבלת החזקה.

שגית אפיק: בדיוק.

חזקיה העצני: אני מלשכת שמאי המקרקעין.

חזקיה העצני: קודם כל, אנחנו מברכים על החוק הזה שבא ליצור שקיפות וודאות ולא רק צדק, כמו שאדוני אמר קודם.

חזקיה העצני: הגעתי לדיון בגלל הנושא של עיכוב מהותי ואדוני תפס את השור בקרניו כשדיבר על הנושא.

חזקיה העצני: אין פה הגדרה של עיכוב מהותי, זה מאוד אמורפי ונתון לפרשנות.

חזקיה העצני: אנחנו יודעים שלכל קבוצת רכישה מסודרת יש לה אסיפה כללית, יש לה דוח אפס שבודק מהתחלה עד הסוף.

חזקיה העצני: כל פעם הוא מתעדכן לפי ההתקדמות.

חזקיה העצני: הוא בודק את היטל ההשבחה, תנאי ההיוון.

חזקיה העצני: כמו שאמר חבר הכנסת מקלב, ברגע שמגלים קברים - - -

משה גפני: עזוב, הדוגמה של קברים היא לא דוגמה טובה.

משה גפני: הדוגמה היא כשהקבלן פשט את הרגל.

שגית אפיק: או הליווי הבנקאי.

חזקיה העצני: לפני כמה שבועות קיבלתי בבית"ר עילית קבוצה של 60 יחידות דיור שנתקעו בגלל הלוואה מאוד גדולה שלקחו.

שגית אפיק: אבל ההגדרה של עיכוב מהותי לא מחפשת את הסיבה.

שגית אפיק: תשים לב שכן יש את הסיבה וההגדרה מדברת על עיכוב בהתקדמות הבנייה.

חזקיה העצני: אני רוצה לומר שלכל קבוצה מסודרת יש אסיפה כללית ודוח אפס.

חזקיה העצני: כאשר אתה תבוא ותטען לעיכוב מהותי, אתה תראה מהתחלה את ההשתלשלות.

חזקיה העצני: אתה תראה שבאמת עבדת לפי הספר, לפי הדוח והכול היה מדווח.

משה גפני: היות ואנחנו מדברים בחקיקה ראשית, אנחנו לא יכולים לרדת לרזולוציות כאלה שאתה מעלה ושיכול להיות שהן נכונות.

משה גפני: על זה אמר שי אהרונוביץ, שהם יוציאו חוזר בין הקריאה השנייה לשלישית ששם יפורטו הדברים.

משה גפני: מה אנחנו אומרים בחוק?

משה גפני: זה בהסכמה, משהו משונה קרה היום.

משה גפני: נכון, גיא?

גיא גולדמן: בעיניי לא משונה.

משה גפני: בסדר.

משה גפני: אמרנו שיש את התאריכים שעוצרים את התהליך הזה, 4 שנים ו-6.5 שנים.

משה גפני: ב-4 שנים, אם לא התחילה בכלל בנייה ו-6.5 שנים אם עדיין לא נמסרה החזקה.

משה גפני: בדרך, יש גם עיכוב מהותי.

משה גפני: הליווי הבנקאי התבטל, הקבלן פשט את הרגל, או קרו דברים.

משה גפני: אנחנו אומרים שאפילו שלא הגיע המועד של 4 שנים או 6.5 שנים, זה ברור שיש פה עיכוב מהותי.

משה גפני: אם יש עיכוב מהותי הוא לא משלם כבר עכשיו את מס הרכישה הגבוה בגלל שהוא יודע שלקראת ה-4 שנים וה-6.5 שנים לא יהיה פה שום דבר .

משה גפני: אתה רוצה שנגדיר יותר מזה.

חזקיה העצני: לא.

משה גפני: אז אנחנו לא מגדירים יותר מזה אבל אנחנו סומכים על רשות המיסים שתוציא את החוזר לקראת הקריאה השנייה והשלישית, שכל בר דעת וכל אחד שרוכש דירה וכל מי שעוסק בעניין הזה, יידע מה הכוונה, על מה משלמים מס רכישה מלא ומתי פטורים ממס רכישה מלא.

משה גפני: אני לא חושב שיהיו בזה בעיות, מה גם שהם אומרים שהם יוציאו חוזר לקראת הקריאה השנייה והשלישית, או בין הראשונה לשנייה והשלישית.

חזקיה העצני: רציתי לומר שבכל פרויקט בנייה יש הרבה בלתי נצפה מראש.

חזקיה העצני: יש כל –כך הרבה שפיצים שאי-אפשר לדעת אותם מראש.

משה גפני: אין בחקיקה ראשית אפשרות להגיע לכל שפיץ.

משה גפני: אנחנו מדברים על העיקרון כולנו הסכמנו על העיקרון.

משה גפני: אם לא תהיה לו דירה נוספת וזה כבר ברור לפני ה-4 שנים כי יש עיכוב מהותי, אז הוא לא ישלם מס רכישה גבוה.

משה גפני: אם המצב הוא שבעצם מתקדמים אבל לאט, מגיע 4 שנים והוא לא יצטרך לשלם את המס הגבוה.

חזקיה העצני: אני חושב שיש תקופות שהן ארוכות יותר מ-4 שנים וזה יזכה אותו.

שגית אפיק: אין בעיה.

חזקיה העצני: צריך להוכיח את זה אובייקטיבית.

שגית אפיק: אז הוא יזוכה.

שגית אפיק: מ-4 שנים ואילך הוא כבר יהיה זכאי.

משה גפני: מקריאה את החוק.

משה גפני: "הצעת חוק מיסוי מקרקעין (שבח ורכישה) (תיקון – דירת מגורים יחידה), התשע"ח-2018.

משה גפני: תיקון סעיף 9 1.

משה גפני: בחוק מיסוי מקרקעין (שבח ורכישה), התשכ"ג-1963, בסעיף 9(ג1ג)(2), אחרי פסקת משנה (ב) יבוא: "(ב1) רכש את הדירה בחלוף אחת התקופות המפורטות להלן, ממועד רכישת דירה אחרת שרכש במסגרת קבוצת רכישה: 1.

משה גפני: אם בנייתה של הדירה שנרכשה במסגרת קבוצת רכישה לא החלה בתוך 4 שנים ממועד רכישת הקרקע, או אם שוכנע המנהל כי קיים עיכוב מהותי אחר בהשלמת בנייתה של הדירה שנרכשה במסגרת קבוצת הרכישה.

משה גפני: 2.

משה גפני: אם בנייתה של הדירה שנרכשה במסגרת קבוצת רכישה לא נמסרה לידי הרוכש החזקה בדירה בפועל בתוך 6.5 שנים ממועד רכישת הקרקע.

משה גפני: ובלבד שהתקיימו כל אלה: א.

משה גפני: העיכוב בהתחלת הבניה או בהשלמתה, לפי העניין, חל בנסיבות שאינן בשליטתו של הרוכש ולא היו ידועות במועד רכישת הדירה בקבוצת הרכישה.

משה גפני: ב.

משה גפני: הרוכש מכר את הדירה שרכש במסגרת קבוצת הרכישה בתוך 12 חודשים ממועד השלמת בנייתה.

משה גפני: ג.

משה גפני: בעת רכישת כל אחת משתי הדירות, לא היתה ברשותו דירה נוספת, פרט לדירה שנרכשה במסגרת קבוצת הרכישה, בעת רכישת הדירה האחרת.

משה גפני: לעניין פסקה זו – "התחלת בנייה" – עבודות להקמת הבניין, למעט עבודות תשתית או עבודות להכשרת הקרקע.

משה גפני: "עיכוב מהותי" – עיכוב בהמשך הבנייה (כלומר, לאחר התחלת הבנייה – ש.א.) או כל איחור אחר בקצב התקדמות הבנייה שאינו מקובל ברכישת דירה באמצעות קבוצת רכישה.

משה גפני: " לכן, המצב שבו דיברת עליו, שיש לקבוצת הרכישה דוח אפס והיא עובדת בצורה מסודרת, זה ישמש אותו כדי להוכיח שיש לו עיכוב מהותי.

חזקיה העצני: זאת היתה הכוונה שלי בדיוק.

שגית אפיק: זה בדיוק מתכתב עם מה שכתוב בהצעה.

משה גפני: הבנו מה שאתה אומר וכתבנו את זה.

שגית אפיק: לא כתבנו סעיף תחילה להצעה.

שגית אפיק: חלק מהפניות שהגיעו לחברי הכנסת היו של רוכשים שרכשו בתקופות שהן מעט שונות מהתקופות מופיעות כאן.

שגית אפיק: לגבי הרוכשים האלה, מוקפאים להם החיובים - - -

משה גפני: לא לכולם.

משה גפני: יש אחד שפנה אלי השבוע וזה לא מוקפא.

שגית אפיק: הוסר לא.

משה גפני: לא כולם יודעים הכול ברשות המיסים.

משה גפני: ברשות המיסים, כמו בכל חברה, יש אנשים יותר טובים ופחות טובים.

משה גפני: גם בין חברי הכנסת יש יותר ופחות טובים.

שגית אפיק: לגביהם, רשות המיסים תמצא את הפתרונות והם לא יחויבו במס רכישה בדרכים שיש לכם, למרות שאין כאן סעיף תחילה שלכאורה מחיל את זה באופן כזה.

שגית אפיק: אני מבינה שלהצעת החוק אין עלות תקציבית, יובל?

גיא גולדמן: הנוסח מקובל עלינו, תואם איתנו.

גיא גולדמן: יש לי הערה ניסוחית.

גיא גולדמן: אמרתי לאייל שבחלוף התקופה נרכשה הדירה – נסדר את זה אחר-כך.

שגית אפיק: זה מופיע ברישה.

משה גפני: בסדר, תסדרו את זה.

עודד פורר: יש לי שאלה ברמה המקצועית לגבי מה שאמרת.

עודד פורר: בעצם, מרגע שאתה פטרת אותו ממס הרכישה מהדירה החדשה אתה משנה לו את השומה לקבוצת הרכישה לשומה לקרקע?

שי אהרנוביץ': זה מה שקורה כשמדובר על תקופות קצרות יותר.

שגית אפיק: לא, בחוק לא.

עודד פורר: יכול להיות שהוא ניזוק.

משה גפני: עודד, לא הבנתי מה שאמרת.

עודד פורר: על קרקע יש מס רכישה.

עודד פורר: אם תבוא רשות המיסים ותגיד: בסדר, אז נגיד שרכשת קרקע ולא דירה ואז תקבל את הפטור על הדירה.

עודד פורר: אם הוא עושה את המהלך הזה, בסוף מס הרכישה שהוא ישלם על הקרקע - - -

משה גפני: מה את אומרת?

שגית אפיק: לא.

שגית אפיק: הוא יעשה את המהלך הזה רק במקרה שלא נמצא בחוק.

שגית אפיק: ברגע שהוא בחוק, זאת דירה.

עודד פורר: אבל הוא אמר שכשבא מישהו שאחרי שנתיים הבין שיש בעיה מהותית - - -

שגית אפיק: הוא נתן דוגמה של מישהו שהוא היה צריך לפתור לו את הבעיה בהיעדר חקיקה.

עודד פורר: האם עכשיו, עדיין על התקופות הקצרות יותר, כשאתה תדע שפתאום תכנית הבניין לא מאפשרת שם עכשיו שום בנייה כי עושים מחלף או משהו אחר, אם אחרי שנתיים תגיע למסקנה שלא יבנו, תעביר לו את זה לקרקע?

גיא גולדמן: אני מעביר לו את זה לקרקע אבל צריך לזכור - - -

עודד פורר: אתה מבין מה העניין?

עודד פורר: אז הוא יגיד שלא תתקן לו ושהוא יחכה לתום 4 שנים.

גיא גולדמן: אני רוצה להדגיש, שכל מקרה לגופו ואנחנו גם נתייעץ בינינו, אבל זה ברור שככל שהתקופה מוקדמת יותר כך המשבר צריך להיות גדול יותר.

גיא גולדמן: ככל שהתקופה ארוכה יותר ככה הוא יקבל את זה אוטומטית בלי שיקול דעת.

עודד פורר: סליחה.

עודד פורר: הרי למה אתה מקצר את התקופה?

עודד פורר: אתה מקצר את התקופה כי ברור לחלוטין שגם אם יחלפו 4 שנים לא יבנו שם.

עודד פורר: אם אתה מקצר לו את התקופה ואומר לו שעכשיו ישלם מס רכישה על קרקע, פגעת בו במקום אחר.

מיקי לוי: חברים, אבל קרקע נרכשה.

מיקי לוי: הוא לא מחזיר את הקרקע לבעלים.

שגית אפיק: חלפו 6.5 שנים והוא עדיין לא קיבל את הדירה.

שגית אפיק: הוא נכנס לחוק?

גיא גולדמן: כן.

שגית אפיק: עודד, התשובה היא כזאת:

שגית אפיק: אם הוא נמצא בתקופה קצרה יותר ממה שמופיע בחוק, זאת אומרת אחרי שנתיים, הוא יסב לו את זה לקרקע.

עודד פורר: למה?

שגית אפיק: יחלפו שנתיים נוספות והוא יגיע למצב של 4 שנים, או שלא התחילה הבנייה או שיש עיכוב מהותי, או בחלוף 6.5 שנים והוא לא קיבל את החזקה, הוא מחזיר לו את זה לדירה.

עודד פורר: ברגע שהופכים לו את זה לקרקע הבן אדם מקבל חיוב של 150,000 שקלים.

מיקי לוי: גיא, למה לא להשאיר את זה קרקע עד - - -

גיא גולדמן: לא.

גיא גולדמן: הקרקע זה בעולם שינויי הסיווג, בעולם הנהלים, שאני הצעתי לוועדה ללכת בכיוון הזה והם לא רצו.

גיא גולדמן: הוועדה רצתה חקיקה.

מיקי לוי: אבל למה לא תשאיר דירה עד 6.5?

מיקי לוי: מה מפריע לך? זה לא משנה.

גיא גולדמן: הדרך היחידה להימנע - - -

מיקי לוי: מה יותר זול, קרקע או דירה?

גיא גולדמן: זה תלוי איפה.

מיקי לוי: זה תלוי כמה שותפים בקרקע.

עודד פורר: אם הוא שילם 400,000 שקל ליחידת דיור אז זה 5%, שזה 20,000 שקלים.

מיקי לוי: אז אולי נכניס "הזול מביניהם"?

שי אהרנוביץ': הוא תמיד יכול לבחור את הברירה שבחוק.

שי אהרנוביץ': להמתין את ה-4 שנים.

משה גפני: עודד, שהוא יחליט.

משה גפני: הרי אנחנו רוצים לפתור בעיה קריטית.

משה גפני: הבעיה היא שבמקרה הזה הם גובים ממנו מס רכישה גבוה ופעמיים.

משה גפני: אנחנו מורידים את זה עכשיו.

משה גפני: מה שאתה מעלה זה בסדר.

מיקי לוי: עודד, הוא מתקן את זה בהמשך.

מיקי לוי: ברגע שתהיה דירה הוא מתקן את זה.

משה גפני: זה נכון החשש שאתה מעלה.

שגית אפיק: כשאתה מסווג את זה לקרקע, אתה מוציא לו הודעת חיוב על קרקע.

עודד פורר: מה שיקרה, שאותו אדם ישלם גם על קרקע וגם דירה.

משה גפני: הוא יחליט, הוא לא צריך.

שגית אפיק: אם חולפות עוד שנתיים ואנחנו מגיעים לארבע שנים והוא ייכנס לחוק?

אורי מקלב: מה עם מקרה הפוך.

אורי מקלב: לאדם יש דירה והוא קנה בקבוצת רכישה ואחרי שנתיים הוא ימכור, אתה לא תחשיב לו את זה כקרקע, תפטור אותו לגמרי.

אורי מקלב: יש לו דירה היום ועכשיו הוא יקנה בקבוצת רכישה.

אורי מקלב: לאחר שנתיים הוא ימכור את אותה קרקע.

אורי מקלב: אתה לא אומר לו שעכשיו יש לו קרקע ושישלם 5%.

אורי מקלב: במקרה הזה הוא לא משלם כי עדיין לא קיבל את המסירה שלו.

עודד פורר: זה כאילו שהוא משפר דיור.

אורי מקלב: לא קרה שום דבר.

אורי מקלב: מס שבח אולי יהיה לו בפער אבל מס רכישה לא יהיה לו, הוא יהיה פטור.

אורי מקלב: אבל כאן המקרה הזה הוא פחות טוב כי אין לו דירה.

אורי מקלב: יש לו בסך הכול קבוצת רכישה על הנייר.

אורי מקלב: הוא כבר רואה את הברוך והולך וקונה במקום אחר.

אורי מקלב: עכשיו אתה רוצה ממנו כמו קרקע?

אורי מקלב: אתה פוגע בו.

שגית אפיק: מצד שני, הוא יוכל למכור את הזכות שלו בקרקע.

שגית אפיק: יש לו גם את האופציה הזאת.

אורי מקלב: ואז מה יהיה לו?

שגית אפיק: אם באמת זה תקוע – אם אנחנו מסכימים שאלה התקופות - - -

עודד פורר: מס רכישה הוא יצטרך לשלם בכל מקרה.

אורי מקלב: הוא ישלם כמו קרקע?

שי אהרנוביץ': אין מקרים של שנתיים.

מיקי לוי: חבר'ה, בשנתיים לא בונים.

אורי מקלב: הוא רואה שהעסק לא מתקדם.

שי אהרנוביץ': מי רץ לקנות דירה אחרי שנתיים?

אורי מקלב: הוא קנה אצל ענבל אור וחלפו שנה שנתיים.

משה גפני: שי, מה אתה עונה לו?

שי אהרנוביץ': החקיקה הזאת נותנת מענה לסיטואציות קיצוניות וכואבות, את זה אנחנו יודעים.

שי אהרנוביץ': מי שקנה, מבחינתו זאת היתה אמורה להיות דירה.

שי אהרנוביץ': מקרים כמו ענבל אור, זה מקרי קצה.

שי אהרנוביץ': זה לרוב לא קורה.

שי אהרנוביץ': מישהו קנה דירה לפני שנתיים וכבר הולך וקונה דירה נוספת?

שי אהרנוביץ': אגב, גם ברמת השרון זה לקח זמן.

שי אהרנוביץ': בגדול, ניתן פה מענה למקרים קיצוניים, שאנשים נתקעו לתקופה של שנים, לא לשנה שנתיים.

שי אהרנוביץ': מי שאחרי שנתיים אומר זה נראה לי תקוע אז בוא תשנה את זה לקרקע, אז קודם אנחנו נבדוק אם זה המקרה.

שי אהרנוביץ': אם כן, אז ישנו לו.

משה גפני: אם זאת באמת בעיה מהותית.

שי אהרנוביץ': צריך לזכור שזה 5% ולרוב מרכיב הקרקע הוא מרכיב נמוך.

שי אהרנוביץ': הרי זה היתרון בקבוצת רכישה, שמרכיב הקרקע הוא מרכיב נמוך.

שי אהרנוביץ': הרי זה היתרון בקבוצת רכישה, שמרכיב הקרקע הוא יחסית מרכיב נמוך, לעומת דירה שאני מכמת לו גם את עלויות הבנייה.

שי אהרנוביץ': אגב, גם בדירה יחידה, צריך לזכור שהוא כנראה הוא הגיע לשומה של כמה אלפי שקלים.

שי אהרנוביץ': לכן, אני לא רואה בזה בעיה.

שי אהרנוביץ': מי שאחרי שנתיים רוצה לתקן ואנחנו מוצאים שאכן זאת הסיטואציה שזה נתקע, אנחנו נשנה לו את הסיווג.

אורי מקלב: ענבל אור זה מקרה קצה אבל היא פגעה באלפי אנשים.

אורי מקלב: במקרה הקצה הזה אתה מדבר על אלפי אנשים.

שי אהרנוביץ': ענבל אור מטופל.

אורי מקלב: עברה שנה וקבוצת הרכישה התרסקה או נעלמה.

אורי מקלב: עכשיו הוא קונה במקום אחר והוא רוצה לקבל משהו מקבוצת הרכישה ומוכר את הזכויות שלו.

אורי מקלב: 5% זה יכול להיות סכום משמעותי.

אורי מקלב: מעבר לזה, אם אתה מגדיר את זה כקרקע, יכולות להיות פגיעות בדברים אחרים.

אורי מקלב: אם אתה אומר שהוא מכר קרקע, יכולה להיות לו פגיעה במס הכנסה שלילי, יכול להיות בעוד מקומות.

אורי מקלב: לפגיעה של החוק יכולות להיות השלכות.

אורי מקלב: אם בשנה האחרונה הוא מכר קרקע, מסתכלים עליו כאילו הוא אדם עשיר.

אורי מקלב: אתה הופך אותו לסוחר נדל"ן.

אורי מקלב: צריך מאוד להיזהר מהפגיעה כי יש לזה השלכה.

משה גפני: אנחנו מדברים על קריאה ראשונה.

משה גפני: אני גם שמח שיש הסכמה עם הממשלה.

משה גפני: שמעתי בשקט ששי אומר לחברים אצלו שבענבל אור הם מטפלים.

משה גפני: הרי ענבל אור זה לא דבר שעומד באוויר ואני מתאר לעצמי שהם לא ישאירו את הדבר הזה כך.

משה גפני: אנחנו צריכים לראות את החוזר שלהם לקראת הקריאה השנייה והשלישית.

משה גפני: אתה יודע שכשה

משה גפני: תחלנו לטפל בבעיות שהגיעו אלינו, גם רשות המיסים אמרה שאם יש כיוון של חקיקה, אז הם יקפיאו את הדברים האלה.

אורי מקלב: צריך להודות להם שהם עשו את זה.

משה גפני: חשוב מאוד להעביר את זה בקריאה ראשונה.

משה גפני: אם זה עובר בקריאה ראשונה בוועדה ולאחר מכן במליאת הכנסת, זה כבר כיוון שהם מסכימים איתו.

משה גפני: אז אם יש ענבל אור, אז נראה.

משה גפני: או שיגיעו אלינו פניות או שהם יפתרו את הבעיות.

מיקי לוי: אורי, אם יהיו בעיות בעוד שנתיים, נעשה שינוי חקיקה.

משה גפני: עצרתי אותך כשדיברת על עיכוב בגלל קברים.

משה גפני: אני מאפשר לך להגיד את זה כי יש מקרה אחד שהוא בעייתי.

משה גפני: יש בעיה עם גולובנציק.

משה גפני: יש היום פחות מקרים.

אורי מקלב: הוא יודע שבצומת מורשה זה כך.

אורי מקלב: אנחנו יודעים שבבית שמש יש קבוצה - - -

משה גפני: אתה מדבר על גולובנציץ.

שגית אפיק: הצעת החוק נותנת לזה מענה בהתחלת בנייה בלי שיקול דעת בכלל.

משה גפני: כן.

משה גפני: אני עצרתי אותו כי אמרתי שאין.

משה גפני: אבל כן יש מקרה כזה אז יש גם את האמירה הזאת.

מיקי לוי: נעביר את זה ואם תהיה בעיה בעוד שנתיים ויצוץ משהו חדש, נעשה תיקון חקיקה.

משה גפני: אני מסכים.

אורי מקלב: אני רוצה לבדוק לעצמי לקראת קריאה שנייה ושלישית שאינם בשליטתו של הרוכש.

אורי מקלב: מה זה נקרא שליטתו של הרוכש?

משה גפני: שלא הוא אשם בזה.

משה גפני: אם הוא מעכב אז זאת בעיה.

אורי מקלב: השאלה מה נכנס להגדרה?

אורי מקלב: הוא שואל מה ההגדרה ל"שאינו בשליטתו"?

שגית אפיק: זאת הגדרה מקובלת שנמצאת גם לגבי השחלוף עליו דיברת קודם.

שגית אפיק: גם שם זה צריך להיות בנסיבות שאינן בשליטתו.

משה גפני: "הצעת חוק מיסוי מקרקעין (שבח ורכישה) (תיקון – דירת מגורים יחידה), התשע"ח-2018.

משה גפני: בהסכמה עם הממשלה על-פי הנוסח שאת הקראת, אני מבקש להצביע להכנה לקריאה ראשונה.

משה גפני: מי בעד אישור הצעת החוק?

משה גפני: בעד – 4

משה גפני: נמנעים – אין

משה גפני: הצעת החוק אושרה לקריאה ראשונה.

משה גפני: אני מודה לכם על הסכמה.

משה גפני: תודה רבה, הישיבה נעולה.